INTERNE LOVE  
for Haveforeningen Søparken

Nedenstående regler/interne love gælder for H/F Søparken. Søparkens interne love kan ændres på den årlige generalforsamling og vedtages ved simpelt flertal af de fremmødte.

Haveforeningen overtager lejen af den jordlod, som kolonihaveforbundet har lejet af Horsens Kommune, beliggende ved Sverigesvej og betaler den af kommunen bestemte leje iflg. lejekontrakten.  
Medlemmer skal være medlem af Kolonihaveforbundet for Danmark.

Lejemålet er uopsigeligt af kommunen indtil år 2041.  
Foreningen skal gennem sin bestyrelse sikre at bestemmelser udefra, såsom byplan, lokalplan, tinglyste deklarationer, kontrakter o. Lign overholdes og respekteres af foreningens medlemmer.

Som medlemmer kan optages borgere med fast og lovlig bopæl i Horsens Kommune, samt tilknyttede omegnskommuner.  
Ønsker man optagelse/godkendelse i haveforeningen sker dette til formand eller kasserer, og herefter kan man optages på venteliste.

Hvis der er ledige haver, kan anvisning finde sted, såfremt godkendelse af køberen har fundet sted.  
Gebyr for optagelse på venteliste er pt. 300 kr. For at bibeholde sin plads på ventelisten i efterfølgende år/årsskifte, betales 100 kr. pr. år.

Alle skal have en gyldig lejeaftale fra Kolonihaveforbundet for Danmark.

Ønsker man at afhænde sin have, skal haven vurderes.  
Vurdering betales af sælger og vurdering er gældende 1 år fra vurderingsdatoen. Vurdering bestilles hos formanden i foreningen. Når køber er fundet og godkendt, udfærdiges købsaftale mellem køber og sælger.  
Ved al handel over 10.000,00 kr. skal købe/salgssum deponeres på Søparkens deponeringskonto. Efter fortrydelsesfristen afregnes til hhv. sælger og til foreningen, såfremt foreningen har tilgodehavende.  
Ved salg på beløb fra 150.000 kr. og opefter skal handel ske via advokat. Bestyrelsen anbefaler man bruger den advokat der anbefales af Sydøstjyllands kolonihavekreds.  
**Al handel uden bestyrelsens medvirken er ugyldig. Der skal altid rettes henvendelse til bestyrelsen, når en have sættes til salg.**

Medlemmer skal melde adresseændring senest 2 uger efter ændring er sket, ligesom haveforeningen altid skal være i besiddelse af din/jeres gyldige e-mailadresse, idet al korrespondance mellem Haveforening og lejer foregår pr. E-mail.  
Såfremt der skriftligt vises at man er fritaget for elektronisk post fra myndighederne, vil korrespondance ske pr. brev/post.

Hvert medlem kan kun erhverve én have under Sydøstjyllands Kreds, Horsens afdeling. Medlemmer må ikke overlade brugen eller låne/udleje haven til andre.  
Ved flytning til anden kommune skal haven sælges iht. gældende vedtægter og lejeaftale.

Ved salg af en have er der indført en ”Status for salg af have nr. X”.  
Dette sker pga. nye regulativer og love, som bestyrelsen bliver pålagt skal overholdes. Ved status skal tjekkes om byggeregler er overholdt, vækster ikke er for høje.

Ved salg af en have skal sælger betale Søparken 500 kr. Beløbet dækker alle adm. Omkostninger der er i forbindelse med et salg, samt tingbogsattesten (dog ikke vurdering som betales separat af sælger til vurderingsteamet).  
Såfremt der forefindes overbebyggelse, skal huset lovliggøres inden salg kan ske. Alt dette inden salg kan foretages. Alle regler i den til enhver tid gældende lejekontrakt/lejeaftale med kommunen skal overholdes.

Ved overtagelse af en have betales et optagelsesgebyr. Størrelsen af optagelsesgebyret fastsættes og vedtages på ordinær generalforsamling. Ved overtagelse af en have udleveres et sæt interne love og vedtægter for H/F Søparken, som køber hermed forpligtiger sig til at overholde. Pt. Er optagelsesgebyret 600 kr.

Pr. 1.juli 2017 skal alle havehandler indeholde krav, om at der skal tegnes forsikring i Søparken kollektive forsikringsordning. Alle haver der pt. er med i forsikringsordningen, skal forblive i denne forsikringsaftale. Hensigten er at alle 54 haver på sigt kommer med i den kollektive forsikringsordning, for så at indlemme økonomien i forsikringsordning ind i Søparkens kontingent (dette vil spare os for megen arbejde og administration).

Undlader et medlem at betale sine ydelser rettidigt eller ikke opfylder sine forpligtigelser eller andet taler derfor, såsom misligholdelse af have-hegn og gade, henvises til gældende vedtægter og lejekontrakt.  
Såfremt et medlem er bortrejst ud over 3 uger eller er udsat for længere tids sygdom, kan der gives henstand ved henvendelse til bestyrelsen. Dog skal haven ved længerevarende forsømmelse (uanset af hvilken grund) afhændes.

Såfremt lejemålet ophører, er lejeren forpligtiget til fjernelse eller afsætning/salg af huse og løsøre.  
Ved enhver misligholdelse udstedes der opkrævning af bod, dog gives der først en påtale med besked om at bringe tingene i orden indenfor 7 dage. Ved gentagen mislighold gives der ikke påtale, men straks bod.

En bod af enhver art, er en pengepligtig ydelse i lejeforholdet.  
Bodstørrelse er: Ved 1. henvendelse kr. 300 kr. – 2. henvendelse kr. 500 – 3. henvendelse kr. 1.000. Bod skal altid betales inden 8 dage.

Det er den til enhver tids siddende bestyrelse der afgør hvornår der skal tilsendes bod, ligesom bestyrelsen også̊ beslutter om der sammen med bod skal medfølge en opsigelse af haveloddet. Grundreglen skal som udgangspunkt være = ens regler for alle i Søparken, og at bestyrelsen arbejder efter gældende regler udstukket fra Kolonihaveforbundet.

Informationer fra bestyrelsen og festudvalg m.m. udleveres/sendes pr. mail eller i jeres postkasse. Der skal være ophængt en postkasse ved hver have. Juridisk post sendes med Post Danmark til hjemadressen.

Husdyrhold er ikke tilladt.

Jagt må ikke drives på arealet.

Hunde skal føres i snor. Sker dette ikke og hundene forvolder skade, drages hundeejeren til ansvar. Såfremt der i sommerperioden tages ophold i haven og hund medbringes, skal haven indhegnes, således det ikke er muligt for hunden at løbe ud af haven.  
Ligeså̊ er der regler for katte, også her – såfremt der i sommerperioden tages ophold i haven og kat medbringes, skal følgende overholdes. Såfremt katten får lov at løbe frit rundt, skal katten neutraliseres og øremærkes/chippet, fordi der fra kommunal side udsættes et passende antal neutraliserede vildkatte, både for at holde bestanden af katte nede samt reduceres mus, rotter mm. Tiltrækning af øvrige vildkatte i form af fodring er ikke tilladt, og med mellemrum vil der blive indfanget evt. tilløbende vildkatte der ikke hører til i vores pastorat. Dette er en ny kommunal ordning, som både beskytter de neutraliserede genudsatte katte og lige så også tager højde for indfangning af både for stor bestand af katte eller katte der er syge. Derfor skal din kat neutraliseres og øremærkes, både for at undgå øget kattebestand og for indfangning af ”private katte”.

Vask af biler er ikke tilladt.

Alt ophold på Søparkens arealer og i fælleshuset, sker på eget ansvar.

Afbrænding i haverne er ikke tilladt. Iht. brandregulativ fra kommunen har vi tilladelse til at brænde bål én gang om året, nemlig Sankthansaften. Denne ene dag er der åbent for brændbart haveaffald til bålet Sankthansaften.  
Udstyr, såsom en bonfire, mexicanske småovne og bålfade betragtes som grilludstyr. Disse må benyttes – men kun med trækul eller grillbriketter. Er du i tvivl om udstyr er ok, så spørg bestyrelsen.

Al henkastning af affald og lign. på Søparkens område er ikke tilladt. De opstillede affaldscontainere er kun til sortering ifølge gældende kommunale regler. Al øvrigt affald skal man selv sørge bortskaffelse af til kommunens genbrugsplads.

Hver have administrerer/planlægger/udfør fællesarbejde, således flere haver går sammen om planlægningen af fællesarbejde og alt praktisk. Bestyrelsen står for udvælgelse af haver der skal samarbejde og udseendes pr mail.

Hver have skal min. deltage i fællesarbejde 2 gange pr. havesæson. Såfremt dette ikke opfyldes, udstedes bod kr. 500,00 pr. have ved sæsonslut.

Haveleje betales hvert halve år = 2 gange pr år hhv. den 5. januar og 1. juli.

Forsikrings fulde beløb pålægges havelejen hvert år til januar således der er penge nok til forsikringen.

Søparken gør brug af en ekstern kasser samt der oprettes 2 faktor godkendelse i netbank og generelt ved alle økonomiske transaktioner.

HF Søparken likvide midler/indestående i bank altid som udgangspunkt, skal have en værdi – der svarer til halvdelen af Søparkens årlige udgifter. Dette vil bevirke at der altid er likvide midler til at kunne betale for de mest nødvendige udgifter og evt. andre uforudsete driftsudgifter.

Bestyrelsen fastsætter selv deres tilskud til bestyrelsesmedlemmerne.

Honorering ift. Poster og opgaver i Søparken. Hvis der kommer løbende opgaver til varetagelse eller blot enkeltstående, kan bestyrelsen træffe beslutning om honorering.

* Græsslåning/rivning af vej: 1000 kr.
* Administration af fælleshus: 1000 kr.
* Ansvarlig for loppemarked: 500 kr.
* Ansvarlig for aflæsning af

vandmåler: 500 kr.

Der må ikke anvendes pesticider (round up o. Lign) indenfor det lejede område.

I vinterperioden er det tilladt at opsætte en presenning til vinteropbevaring af havemøbler o. Lign.

Camping er ikke tilladt på Søparkens arealer, der kan dog fra bestyrelsen gives dispensation til enkelte overnatninger ifm. afholdelse af arrangement i egen have eller i fælleshuset.

Såfremt Post Danmark kræver godkendte postkasser opstillet ved Søparkens indkørsel, skal disse indkøbes og installeres af Søparken, men betales af have lejeren.

Al kørsel på Søparkens arealer skal foregå i slowfart, med max. 15 km/timen. Parkering må kun finde sted på p-pladser og altid gældende regler udstukket fra kommunen.  
**Disse køre og p-regler gælder også gæster på besøg i Søparken.**Parkering på sidevejene er forbudt af sikkerhedsmæssige årsager.

Kortvarig standsning på sideveje – f.eks. aflæsning af byggematerialer, afhentning af haveaffald og øvrigt affald, møbeltransport – er tilladt.

Pr. 2017 begynder Søparken at vedligeholde hovedstamvej med ralbelægning, dette skal også ske for sideveje. Dog er det have lejere på sidevejene der selv skal forestå en årlig renovering af deres indkørselsvej.  
Renovering er udjævning af sidevej og påkørsel af ral. Alle omkostninger vedrørende vedligeholdelse af sideveje står de enkelte have lejere (på egen vej) selv for. Årlig renovering skal ske ved sæsonstart.

Eneste vej der har dispensation herfor, er sidevej ved nr. 22 til 29.  
På denne sidevej forsøges der med græsbelægning pga. niveau og for at forhindre nedskylning af grus, ral, sand mm.

Trailere skal parkeres på egen grund, eller på trailerplads bag ved traktorskuret.  
Det er ikke tilladt at parkere/efterlade biler, trailere mm. uden nummerplade på Søparkens arealer.

Forhækken skal være liguster/navr eller potentilla. Øvrige hække er enten liguster eller navr. (undtaget hybenhækken v/have 46,47). Sker der en udskiftning af hæksort, skal en hel side være ens hæksort.  
Potentilhække og hybenhække skal klippes helt ned hvert 3 år.

Liguster/navrhække skal være klippet inden d. 1. juli og d. 15. september. Side- og baghække må ikke være højere end 1,60 m. Forhækken må ikke være højere end 1,25 m. For hækkene mod Sverigesvej gælder det, at der skal holdes en sti på ca. 1 m fri for ukrudt og vækster, så hækken ikke går ud på bagsiden. Klipning af ovenstående skal haveejeren selv sørge for.

Plankeværk må ikke opsættes ved hæk, så det går ud over hækkens vækst. Plankeværk må max. højde være - det samme som hækkens højde.

Alle hække, for/bag- og sidehække skal holdes fri for ukrudt, således der ingen gener er ind til naboen.

Generelt skal alle haver være omkranset af hæk og med 1 indgang/udgang. Denne indgang skal placeres ud mod fælles sidevej (må aldrig placeres ud mod fælles stam/indgangs- /kørselsvej i Søparken). Bestyrelsen er bekendt med at der er etableret andre/ekstra indgange til nogle af haverne. Såfremt en sådan ekstra indgang misbruges eller der kommer klager, vil bestyrelsen forbeholde sig ret til at forlange indgang fjernet og hækken skal reetableres.

Gaderne skal være rengjorte inden den 1. maj og herefter til den 1. i hver måned i havesæsonen. Sidevejene rengøres ud til midten af vejen. Indkørselsvej rengøres til 1,50 fra hæk, stamvejen og p-pladser indtil 1⁄2 m ud fra hæk.

Haverne skal dyrkes som almindelige haver og til stadighed holdes i god og tilbørlig orden. I løbet af havesæsonen vil bestyrelsen gå et par runder, for at tjekke ovenstående.  
Max. 20m2 af havens areal må anlægges som ”vild have”, og altid med 2,5 meter til skel. Hæk/vej skal holdes fri for ukrudt (som nu).

Bestyrelsen kan tilsende bod, hvis ovenstående ikke overholdes.  
Søparkens definition af en misligholdt have er: Når bede og græsplæne løber ud i hinanden og haven har karakter af en naturhave hvor bevoksningshøjden af græs og ukrudt overstiger 30 cm. Så er haven misligholdt.

Motorstøj i haverne:  
Der henstilles til at man viser hensyn til naboerne ved anvendelse af motoriserede haveredskaber, værktøj og generatorer i haverne.

Opførelse og ændring af bygning på haveloddet følger bestemmelser i lejekontrakt med Horsens Kommune. Pt. er reglerne således:

Forinden opførelse og ændringer af bygninger påbegyndes skal have lejeren indhente byggetilladelse/ændringstilladelse.

Bygge ansøgningsskema hentes på Søparkens hjemmeside [www.hfsoparken.dk](http://www.hfsoparken.dk) , skema udfyldes og underskrives af formand eller næstformand inden det afleveres hos Sydøstjyllands Kolonihave Kreds.  
Kredsen godkender tegninger og udsteder byggetilladelsen. Kredsens byggeregler skal overholdes. Ved færdiggørelse af byggeri/ændring kontaktes Kredsen igen for at få byggeriet godkendt og udstedt ibrugtagningstilladelse.

Bestyrelsen skal påse at bygningerne til enhver tid overholder det i lejekontrakten foreskrevne og det pålægges i tilfælde af salg bestyrelsen at syne bygningen og tilse at gældende byggeregler er overholdt.  
Bestyrelsen er ikke bemyndiget til at give dispensationer ved byggeri, såfremt dette kan blive aktuelt, skal dispensation gives fra byggesag, Teknik og Miljø, Horsens Kommune.

Husene skal opføres på den halvdel af havelodden, der er fjernest fra adgangssti. (Dette gælder dog ikke haverne 26 til 35, pga. højspændingsledninger).

På hvert lod må der bebygges i alt 50 m2 og ingen bygning må være højere end 3,5 m fra terræn til rygning. Ingen bygning må opføres nærmere ved skellet mellem to lodder end 2,5 m. Mht. til byggestørrelse er det altid bestemmelserne i lejekontrakten med Horsens Kommune, der er gældende.

Husene skal være af træ. Der skal anvendes nyt træ eller genbrugstræ af god kvalitet. Udover de 50 m2 må der opføres en overdækket terrasse på maksimalt 10 m2. Terrassen skal være åben, dog undtaget på den side, der er sammenbygget med huset.  
Der kan desuden opføres et fritstående drivhus på maksimalt 12 m2. Drivhuset skal placeres på den bagerste halvdel af haveloddet, og kan placeres 1 m fra skel. Dette gælder dog ikke haverne 26-35, drivhus opføres på samme halvdel som øvrig bebyggelse. Drivhus skal forinden opførelse ansøges og godkendes af bestyrelsen i Søparken. Ansøgningsskema hentes på www.hfsoparken.dk

Der kan etableres trailer p-plads inde i haven, etableres iht. gældende lejekontrakt. P-plads på haveloddet skal opføres efter regler fra Horsens Kommune og inden etablering skal der ansøges på et byggetilladelsesskema. Ansøgningsskema hentes på www.hfsoparken.dk Etablering af p-plads i haven skal ansøges hos bestyrelsen. Ansøgningsskema hentes på www.hfsoparken.dk

Haven må bebos i perioden 1.april til 1. november. Folkeregisteradresse er tilladt i denne periode, men i vinterperioden, skal man have en permanent opholdsadresse udenfor haveselskabet.  
Der kan på den bagerste halvdel af haven og 2 m. fra skel plantes træer, der i udvokset tilstand ikke overstiger 3,5 m. Træer skal altid holdes beskåret til 3,5 m.

Der må ikke på arealet anlægges vandbassiner uden bestyrelsens godkendelse. Vandbassiner må maksimalt have et areal på 4 m2 og en maksimal dybde på 30 cm. Tilladelse til større dybde – grundet dyrkning af f.eks. åkander – kan gives, men kun såfremt ansøgeren kan dokumentere at et vandret småmasket hegn vil blive spændt ud i 30 cm dybde.

Byggematerialer, sand, jord mv. må kun lægges ved vejene efter aftale.  
Haven må ikke benyttes til oplagring af byggematerialer, oplagring må kun finde sted i en byggeperiode. Byggeperiode skal oplyses på byggetilladelsesanmodning.

Vandforbruget fordeles iht. egen vandmålerinstallation. Vandmålerinstallationen tilhører haven/havelejer og al vedligeholdelse/udskiftninger påhviler havelejeren.  
På nogle af haverne i den forreste del af Søparken har vi et meget højt vandspejl. Dette betyder at nogle vandmålere kan risikere at stå under vand i vinterperioden. Det er lejers eget ansvar at holde øje med dette og ved særlige risiko haver er det tilladt at afmontere vandmåler i vintersæson. Skulle der ske skade/frostsprængning på målerinstallationen er det havelejers egen bekostning af få reetableret målerinstallation, så ved risikohaver = afmonter vandmåleren ved sæsonslut. Vandmåler/aflæsning skal forevises bestyrelsen ved afmontering (afmonteres først efter hovedhanen er lukket). Alle vandmålere skal være plomberet, dette sørger bestyrelsen for.

Der udfærdiges et årligt vandregnskab for hele Søparken, dette udarbejdes ved sæsonslut (november md.). Dvs. at bestyrelsen ved sæsonslut kommer rundt og aflæser alle vandmålere inde i haverne. Såfremt der ved sæsonslut er skyldige vandpenge, skal de betales straks (7 dage) ved modtagelse af opgørelsen. Skyldige vandpenge er også en pengepligtig ydelse i lejeforholdet. På vandregnskabet vil der blive pålagt et adm. Gebyr på 50 kr./have. Dette administrationsbeløb tilfalder Søparken.

Såfremt man ønsker vandforsyningsledning nedgravet i sin have, skal dette udføres i godkendte materialer. Alm. haveslange må ikke nedgraves, såfremt alm. haveslange benyttes, skal den ligge ovenpå jorden. Det skal her oplyses at forsyne sig med vand fra en alm. vandslange er sundhedsskadeligt.

Medlemmer er pligtig til selv at åbne og lukke for vandet ved stophanen, så der ikke opstår frostsprængninger.

Stophaner skal altid være fuldt funktionsdygtige og være synlige inde i haven. Stophane i jorden må ikke fjernes uden bestyrelsens accept/godkendelse.  
Vand hovedhanen lukkes i vinterhalvåret. Vandspild må pågældende havelejer betale. Enhver reparation og vedligeholdelse af vandledning påhviler havelejeren, dog er foreningen ansvarlig for vandledninger indtil stophanen.

Der er mødepligt for alle ved åbning af vand, idet det er havelejerens eget ansvar at alle installationer er funktionsdygtige og at der ikke forefindes utætheder. Fremmøde skal bekræftes og afkrydses nede i fælleshuset, hvor man samtidig meddeler bestyrelsen om ens egen vandinstallation/vandmåler er funktionsdygtig og al vandinstallation er OK. Hvis ikke der gives fremmøde ved åbning af vand, udstedes der bod på 300,00 kr./pr. have. Såfremt man ikke har mulighed for at være til stede/lovligt fravær ved vandåbning, skal der gives besked til bestyrelsen samt der skal gives tilladelse til bestyrelsen at de må gå ind i haven og tjekke installationer. **Ved et sådan lovlig fravær udstedes der ikke bod.**

**Adgang til fællestoiletter:**

Der kan tilkøbes en nøgle ved sæsonstart til brug af fælleshusets toiletter. Nøglen koster 800 kr. pr. sæson og er pr. have. Nøglen må ikke deles med andre havelod. Opdages misbrug vil dette medføre en straksbod på 1000 kr.

Nøglen bruges hvis ikke man har samletank nedgravet, campingtoiletter skal tømmes i udslagskumme der også er placeret i fællestoiletterne. Der skal altså købes en nøgle hvis man vælger at benytte et campingtoilet i egen have.

Toiletter vil være rengjorte og påfyldt med håndsæbe/toiletpapir og aftørring til hænderne. Beløbet dækker udgifter til toiletartikler, rengøring og tømning af samletank.

Ingen må forlade sin have, såfremt en haveturbine er i gang med havevanding.

Dræn skal etableres således at der ikke sker vandgener til nabogrundene. Tilslutning til foreningens dræn må kun ske ifølge tilladelse fra bestyrelsen. Dræntilslutning skal synes og godkendes af bestyrelsen.

Enhver klage der vedrører haveforeningen eller bestyrelsen skal foregå skriftligt, samt at mundtlige advarsler/påbud efterfølgende skal tilbageleveres på skrift. Hvis det er i haveforeningens interesse, har mindst 2 bestyrelsesmedlemmer ret til at gå ind i haverne med et påbud eller andet, også selv om haven er aflåst.

Festudvalget udpeges af bestyrelsen og er underlagt bestyrelsens beslutninger. Festudvalget aflægger regnskab til bestyrelsen ved sæsonafslutning. Der kan foretages revision i løbet af året. Festudvalgets midler og inventar tilhører Søparken. Festudvalget afholder diverse udgifter af deres kasse, men dette skal aftales med bestyrelsen.

Fælleshuset kan kun udlejes til havelejere. Havelejeren kan afholde et arrangement for deres børn, indtil barnets fyldte 18. år. Betaling for leje af fælleshuset er altid det gældende beløb som bestyrelsen har fastsat. Pt. er lejen fastsat til 1000,00 kr. for fredag/søndag. Det er også muligt at leje en enkelt dag til 500 kr. I prisen er inkluderet el og vand. Derudover skal der betales et depositum på 300 kr. til uforudsete hændelser, evt. manglende rengøring. Såfremt der sker skade på inventar og service i lejeperioden, skal dette erstattes af lejer. Har man have i Søparken og ønsker at stå for et fælles arrangement, kan fælleshus lånes gratis såfremt det er ledigt.

Fælleshuset kan kun lejes de weekender der godkendes af Søparken, idet udlejning ikke må overstige vores egen brug af fælleshuset.

Ovenstående regler er lavet for at vejlede alle havelejere og der opfordres til at overholde de gældende love og vedtægter. I modsat fald kan det medføre opsigelse af lejemålet.

Enhver klage der vedrører haveforeningen eller bestyrelsen skal foregå skriftligt pr. mail, samt at mundtlige advarsler/påbud efterfølgende skal sendes pr. mail.

Ligeledes opfordres der til at udvise respekt for hinandens forskelligheder, således at Søparken vil være en oase for os alle. Dette er med til at minde alle om, at Søparkens værdisæt danner grundlag for vort fællesskab i Hf Søparken for nuværende som nye medlemmer.

* + - Fællesskab
    - Livsglæde
    - Hjælpsom
    - Positiv
    - Taknemmelighed

Ovenstående regler er lavet for at vejlede alle havelejere og der opfordres til at overholde de gældende love og vedtægter. I modsat fald kan det medføre opsigelse af lejemålet.

---oo0oo---

***Ændringer/tilføjelser vedtaget d. 2. april 2023 på Søparkens generalforsamling***

Ovenstående regler er lavet for at vejlede alle havelejere og der opfordres til at overholde de gældende love og vedtægter. I modsat fald kan det medføre opsigelse af lejemålet.

Ligeså opfordres til at udvise respekt for hinandens forskelligheder, således at Søparken vil være en oase for os alle.